b'\n_START_ARTICLE_\nSanti Vila\n_START_PARAGRAPH_\nSantiago Vila i Vicente (kutsumanimelt\xc3\xa4\xc3\xa4n Santi Vila; s. 1973 Granollers) on katalonialainen poliitikko. H\xc3\xa4n toimi Katalonian aluehallinnon alue- ja ymp\xc3\xa4rist\xc3\xb6ministerin\xc3\xa4 vuosina 2012\xe2\x80\x932016. T\xc3\xa4m\xc3\xa4n j\xc3\xa4lkeen h\xc3\xa4n oli ensin kulttuuriministerin\xc3\xa4 ja my\xc3\xb6hemmin yritysministerin\xc3\xa4 Carles Puigdemontin johtamassa hallituksessa, joka j\xc3\xa4rjesti 1. lokakuuta 2017 kansan\xc3\xa4\xc3\xa4nestyksen Katalonian itsen\xc3\xa4istymisest\xc3\xa4. Vila erosi ministerin teht\xc3\xa4vist\xc3\xa4\xc3\xa4n 26. lokakuuta 2017 eli p\xc3\xa4iv\xc3\xa4\xc3\xa4 ennen kuin Katalonian parlamentti julisti Katalonian itsen\xc3\xa4iseksi._NEWLINE_Espanja nosti kansan\xc3\xa4\xc3\xa4nestyksen j\xc3\xa4rjest\xc3\xa4misen takia kaikkia Katalonian hallituksen ministereit\xc3\xa4 vastaan syytteet \xe2\x80\x9dkapinasta\xe2\x80\x9d, josta voidaan tuomita Espanjan lain mukaan jopa 30 vuodeksi vankilaan. Syytteitten seurauksena viisi ministeri\xc3\xa4 (Carles Puigdemont, Antoni Com\xc3\xadn, Llu\xc3\xads Puig, Meritxell Serret ja Clara Ponsat\xc3\xad) l\xc3\xa4htiv\xc3\xa4t maanpakoon Belgiaan. My\xc3\xb6s Joaquim Forn, Dolors Bassa ja Meritxell Borr\xc3\xa0s l\xc3\xa4htiv\xc3\xa4t aluksi Belgiaan, mutta palasivat my\xc3\xb6hemmin Espanjaan oikeuden kuultaviksi. Lopulta yhteens\xc3\xa4 kahdeksan Espanjassa oikeuden kuultaviksi mennytt\xc3\xa4 ministeri\xc3\xa4 (Fornin, Bassan ja Borr\xc3\xa0sin lis\xc3\xa4ksi Oriol Junqueras, Jordi Turull, Ra\xc3\xbcl Romeva, Josep Rull ja Carles Mund\xc3\xb3) m\xc3\xa4\xc3\xa4r\xc3\xa4ttiin tutkintavankeuteen 2. marraskuuta 2017. Samana p\xc3\xa4iv\xc3\xa4n\xc3\xa4 oikeuden edess\xc3\xa4 ollut Vila v\xc3\xa4ltti tutkintavankeuden, koska oli eronnut ministerin teht\xc3\xa4vist\xc3\xa4\xc3\xa4n ennen itsen\xc3\xa4isyysjulistuksen antamista. H\xc3\xa4n joutui kuitenkin maksamaan 50\xc2\xa0000 euron takuut ja viett\xc3\xa4m\xc3\xa4\xc3\xa4n vankilassa yhden y\xc3\xb6n ennen kuin oli maksanut ne._NEWLINE_Maaliskuussa 2018 Espanjan korkeimman oikeuden tuomari Pablo Llarena yksil\xc3\xb6i tarkemmin, mill\xc3\xa4 rikosnimikkeell\xc3\xa4 kutakin poliitikkoa tultaisiin syytt\xc3\xa4m\xc3\xa4\xc3\xa4n oikeudessa. T\xc3\xa4ss\xc3\xa4 yhteydess\xc3\xa4 Vilan osalta kapinasyyte (kat. rebel\xc2\xb7li\xc3\xb3) lievennettiin syytteeksi \xe2\x80\x9dkansalaistottelemattomuudesta\xe2\x80\x9d (kat. desobedi\xc3\xa8ncia) ja \xe2\x80\x9djulkisten varojen v\xc3\xa4\xc3\xa4rink\xc3\xa4yt\xc3\xb6st\xc3\xa4\xe2\x80\x9d (kat. malversaci\xc3\xb3).'